ORDE do 3 de marzo de 2011 pola que se anuncian axudas económicas destinadas a subvencionar o funcionamento das confederacións, federacións, coordinadoras ou agrupacións de asociacións de veciños de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 04/03/2011

A Lei 5/1997, do 22 de xullo, de Administración local de Galicia, establece que desde a Xunta de Galicia deberá favorecerse o desenvolvemento das asociacións que se constitúan para a defensa dos intereses xerais ou sectoriais dos veciños dos concellos de Galicia, e as asociacións que se constitúan con esta finalidade terán a consideración de entidades de participación cidadá e, xa que logo, erixiranse nun dos elementos clave de vertebración da política e da vida local dos concellos galegos.
A Consellería de Presidencia, Administracións Públicas e Xustiza, no marco da súa liña de colaboración coa Administración local para contribuír a mellorar a calidade da vida local, e pretendendo estimular, ao mesmo tempo, a dinamización da vida interna das asociacións, na procura de ámbitos de convivencia colectiva, de harmonización social e de potenciación dos valores e finalidades socioculturais destas entidades, regula, por medio desta orde, os requisitos e o procedemento que se seguirá para a concesión de axudas económicas destinadas á realización de actividades que redunden na mellora da vida local.
Por todo isto,
DISPOÑO:
Artigo 1º.-Obxecto e beneficiarios.
1. Convócanse subvencións, en réxime de concorrencia competitiva, en favor das confederacións, federacións, coordinadoras ou agrupacións de asociacións de veciños de Galicia, en diante entidades, con destino á programación e desenvolvemento durante o ano 2011 de actividades propias e gastos correntes de funcionamento.
2. Estas entidades deberán, en todo caso, estar debidamente inscritas no rexistro central ou nos rexistros provinciais de asociacións da Consellería de Presidencia, Administracións Públicas e Xustiza, e non serán consideradas as solicitudes das entidades non inscritas e coa totalidade dos seus datos actualizados na data en que remate o prazo de presentación de solicitudes.
Artigo 2º.-Crédito.
As subvencións que se regulan ao abeiro desta orde faranse efectivas con cargo á aplicación orzamentaria 05.03.141A.481.1, ata unha contía máxima de setenta e cinco mil euros (75.000 ), correspondente aos orzamentos xerais da Comunidade Autónoma de Galicia de 2011.
A axuda económica que se conceda poderá acadar, como máximo, o 90% do total do orzamento presentado.
Artigo 3º.-Iniciación.
1. As entidades que desexen acollerse aos beneficios desta orde solicitarán, por medio de instancia dirixida á persoa titular da Consellería de Presidencia, Administracións Públicas e Xustiza, segundo o modelo que figura como anexo I desta orde, e presentarana na oficina de rexistro único e información, nos rexistros das delegacións territoriais da Xunta de Galicia ou en calquera outro dos que establece o artigo 38º.4 da Lei 30/1992, do 26 de novembro, de réxime xurídico das administracións públicas e do procedemento administrativo común, no prazo dun mes, contado a partir do día seguinte ao da publicación desta orde no Diario Oficial de Galicia.
Entenderase como último día do prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte e, se no mes do vencemento non houbese día equivalente ao inicial do cómputo, entenderase que o prazo expira o último do mes.
2. A entidade peticionaria xuntaralle á solicitude a seguinte documentación:
a) Fotocopia compulsada da tarxeta de identificación fiscal da entidade.
b) Programación da actividade que se pretende realizar con mención das persoas beneficiadas directa ou indirectamente pola axuda, calendario fixado e tipoloxía da actividade (cultural, educativa, social).
c) Relación de actividades realizadas durante o ano 2010.
d) Orzamento detallado das actividades ou gastos para os que se solicita subvención.
e) Orzamento da entidade para o ano 2011 (ingresos e gastos).
f) Nome das asociacións de veciños/federacións que forman parte da entidade, de ser o caso.
g) Certificación do órgano competente en que se aproba participar nesta convocatoria de subvencións e se aceptan as condicións de financiamento e demais requisitos establecidos nela e do nomeamento do representante para as súas relacións coa Consellería de Presidencia, Administracións Públicas e Xustiza.
h) Declaración do representante de non estar a entidade incursa en causas de incompatibilidade ou incapacidade para contratar e percibir subvencións da Administración pública e de aceptación das bases da convocatoria (anexo III da orde).
i) Declaración do conxunto de todas as axudas solicitadas ou concedidas, para o mesmo proxecto ou actividade, das administracións públicas competentes ou outros entes públicos (anexo II desta orde).
Se algunha documentación das solicitadas neste artigo xa constase en poder da Dirección Xeral de Administración Local, que será o órgano competente para a ordenación e instrución do procedemento, e non se producise desde o momento en que foi presentada variación que afectase o seu contido ou a súa vixencia, non será necesario presentala novamente. Neste caso, a entidade solicitante indicará a data e o procedemento para os que foron presentados ou, se é o caso, emitidos, sempre e cando non transcorresen máis de cinco anos desde a finalización do procedemento a que correspondan, sen prexuízo de que esta dirección xeral lle reclame ao solicitante a documentación que, se é o caso, coide oportuna.
A inscrición da entidade no Rexistro de Asociacións será verificada de oficio por parte dos correspondentes servizos da Consellería de Presidencia, Administracións Públicas e Xustiza.
3. O defecto na solicitude seralles notificado ás persoas interesadas pola Dirección Xeral de Administración Local e daráselles un prazo de dez días para emendar os erros ou omisións. Transcorrido este prazo, se non se producise esta emenda, as peticións serán arquivadas conforme o disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 4º.-Instrución e resolución.
Recibidas as solicitudes de subvención e a súa documentación, serán analizadas por unha comisión de valoración presidida pola persoa titular da Dirección Xeral de Administración Local e da que formarán parte os/as delegados/as territoriais da Xunta de Galicia. Actuará como secretario/a a persoa titular da Subdirección Xeral de Xestión e Cooperación Económica coas entidades locais ou un/unha funcionario/a da citada dirección xeral con nivel mínimo de xefe/a de servizo.
Unha vez elaborada a correspondente proposta mediante acta motivada, elevarase á persoa titular da Consellería de Presidencia, Administracións Públicas e Xustiza, quen resolverá.
Artigo 5º.-Criterios de valoración.
Na valoración das solicitudes presentadas polas entidades peticionarias teranse en conta os seguintes aspectos, e de acordo coas porcentaxes:
1. Interese do proxecto da actividade que se propón (25%): ata 25 puntos tendo en conta:
a) Número de beneficiarios de cada actividade.
b) Tipoloxía da actividade: cultural, educativa e social.
2. Número de asociacións de veciños confederadas, federadas ou agrupadas que integran a entidade solicitante, así como o seu ámbito de actuación e o número total de asociados (25%): ata 25 puntos.
3. Número e características das actividades desenvolvidas polo peticionario durante o ano 2010 (20%): ata 20 puntos.
4. Por presentar unha memoria relativa á dinamización da entidade que redunde na mellora da súa xestión interna, debendo acompañar unha guía ou manual relativo a boas prácticas para a xestión das subvencións que inclúa os órganos encargados da xestión, as formas de pagamento e outros aspectos de interese (25%): ata 25 puntos.
5. De conformidade co establecido no artigo 20º.2 l) da Lei 9/2007, do 13 de xuño, de subvencións de Galicia, por utilización da lingua galega na realización das actividades para as que se solicita axuda, acreditada mediante compromiso expreso da entidade achegado xunto coa solicitude: 5 puntos.
Cada un dos criterios anteriores será obxecto de avaliación. Outorgarase a maior puntuación a aquelas solicitudes que presenten un maior número de aspectos para valorar, e o resto, de xeito proporcional.
A puntuación máxima será de 100 puntos e establécese unha contía máxima de subvención de 8.000 .
Artigo 6º.-Notificación.
1. A resolución notificaráselles a todas as persoas beneficiarias da subvención, na forma prevista no artigo 59º da Lei 30/1992, do 26 de novembro, de réxime xurídico das administracións públicas e do procedemento administrativo común. Conforme o disposto no artigo 44º.1 da Lei 30/1992, do 26 de novembro, modificado pola Lei 4/1999, do 13 de xaneiro, de non notificarse resolución no prazo de catro meses contados desde a publicación desta orde no Diario Oficial de Galicia, as persoas interesadas poderán entender desestimadas as súas solicitudes por silencio administrativo. Todo iso sen prexuízo do establecido nos artigos 42º e 43º da citada lei.
2. Contra esta resolución as persoas interesadas poderán interpoñer recurso potestativo de reposición ante a persoa titular da Consellería de Presidencia, Administracións Públicas e Xustiza no prazo dun mes contado a partir do día seguinte ao da súa notificación, segundo o disposto nos artigos 116º e 117º da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo, no prazo de dous meses, perante o Tribunal Superior de Xustiza de Galicia.
3. O órgano competente para a concesión destas axudas poderá acordar a modificación da resolución por instancia do beneficiario, debendo cumprirse, en todo caso, os requisitos recollidos no artigo 35º do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
Artigo 7º.-Aceptación.
1. O/A representante da entidade beneficiaria disporá dun prazo de dez días, contados a partir do día seguinte ao da notificación da resolución, para comunicar a aceptación das condicións contidas nela.
2. Transcorrido este prazo sen que se producise manifestación expresa, entenderase aceptada.
Artigo 8º.-Obrigas dos beneficiarios.
Sen prexuízo das demais obrigas establecidas no artigo 11º da Lei 9/2007, os beneficiarios das axudas concedidas ao abeiro desta orde quedan obrigados a:
1. Destinar os fondos percibidos ao obxecto concreto para o que foron concedidos e realizar as actuacións, segundo o estipulado no artigo 41º do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
2. Proceder ao reintegro, total ou parcial, das cantidades percibidas, se as houbese, xunto cos xuros de demora correspondentes, segundo o procedemento establecido no artigo 38º da Lei de subvencións de Galicia, nos seguintes supostos:
a) Incumprimento das condicións establecidas para a concesión da subvención.
b) Naqueles casos en que se realizasen pagamentos anticipados e o beneficiario non presentase a xustificación da subvención no prazo e na forma previstos na orde.
c) Incumprimento das obrigas establecidas no artigo 11º e 15º da Lei 9/2007, do 13 de xuño, de subvencións de Galicia.
d) Nos supostos establecidos no artigo 33º da devandita lei.
e) Nos demais supostos de aplicación.
3. Comunicarlle ao órgano concedente a obtención de subvencións, axudas, ingresos ou recursos que financien as actividades subvencionadas. Esta comunicación deberá efectuarse tan pronto como se coñeza e, en todo caso, con anterioridade á xustificación da aplicación dada aos fondos percibidos.
4. Consentir expresamente a inclusión dos datos relevantes da subvención nos rexistros públicos que proceda, conforme coa disposición adicional do Decreto 132/2006, do 27 de xullo, polo que se regulan os rexistros públicos creados nos artigos 44º e 45º da Lei 7/2005, do 29 de decembro, dos orzamentos xerais da comunidade autónoma para o exercicio 2006, e artigo 16º da Lei 9/2007, do 13 de xuño, de subvencións de Galicia.
5. Someterse ás actuacións de comprobación que deba efectuar o órgano concedente, ás de control financeiro que corresponden á Intervención Xeral da comunidade autónoma en relación coa subvención concedida, ás previstas na lexislación do Tribunal de Contas e do Consello de Contas e achegar canta información lles sexa requirida no exercicio das actuacións anteriores.
Artigo 9º.-Libramento de fondos.
1. As entidades destinatarias da subvención, unha vez aceptada esta, quedarán obrigadas a destinar os fondos percibidos ao obxecto concreto para o que foron concedidos. A Dirección Xeral de Administración Local poderá comprobar, cando o considere conveniente, o cumprimento da finalidade da axuda.
2. Para o cobramento da subvención para a realización de actividades que xeren gastos correntes, as entidades deberán presentar a seguinte documentación:
a) Facturas orixinais ou copias compulsadas delas. No caso de gastos de persoal, deberán presentarse as nóminas e os documentos xustificativos dos seguros sociais.
b) Certificación dos gastos realizados expedida polo/a secretario/a da entidade co visto e prace do/a seu/súa presidente/a.
c) Xustificante do pagamento mediante transferencia bancaria. Para gastos de importe inferior a 1.000  admitirase a xustificación do pagamento mediante recibín do provedor, sempre que no documento conste a identificación do perceptor e a data da recepción do pagamento. No caso de persoas físicas a identificación consistirá no nome e apelidos e o NIF e no caso de persoas xurídicas indicarase a denominación social e o CIF, con inclusión dos datos da persoa física que actúa na súa representación.
d) Declaración complementaria do conxunto das axudas solicitadas, tanto as aprobadas ou concedidas, como as pendentes de resolución, para unha mesma programación das distintas administracións públicas competentes ou calquera dos seus organismos, entes ou sociedades (anexo II desta orde).
e) Unha memoria de actuación xustificativa do cumprimento das condicións impostas na concesión de subvención, con indicación das actividades realizadas e dos resultados obtidos.
f) Unha relación clasificada dos gastos da actividade, con identificación do acredor e do documento, o seu importe, a data de emisión e a data de pagamento.
3. O prazo de remisión destes xustificantes remata o día 15 de setembro de 2011. A Dirección Xeral de Administración Local, de atopar conforme a documentación xustificativa, proporá o libramento de fondos, que en ningún caso superará o 90% do importe dos xustificantes presentados.
4. A entidade beneficiaria ten a obriga de facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
5. Transcorrido o prazo establecido no parágrafo 3º sen ter presentado as correspondentes xustificacións, producirase a perda do dereito da entidade ao cobramento da subvención e, de ser o caso, iniciarase o procedemento de reintegro establecido no artigo 38º da Lei 9/2007, do 13 de xuño. Esta consellería poderá utilizar este crédito en beneficio doutros posibles beneficiarios.
Artigo 10º.-Cantidades dispoñibles.
As cantidades que resulten sobrantes por causa de renuncia expresa, falta de presentación das xustificacións correspondentes, desistencia, minoración ou outras causas, por parte das entidades beneficiarias, poderán dedicarse a subvencionar as entidades que presentaron en prazo a solicitude de subvención ao abeiro desta orde.
Artigo 11º.-Modificación das resolucións de concesión.
Toda alteración das condicións tidas en conta para a concesión da subvención e, en todo caso, a obtención concorrente doutras achegas fóra dos casos permitidos nas normas reguladoras, poderán dar lugar á modificación da resolución de concesión, de acordo co artigo 17º.4 da Lei 9/2007, do 13 de xuño, de subvencións de Galicia.
Artigo 12º.-Concorrencia de axudas e subvencións públicas.
Estas subvencións son compatibles coa percepción doutras subvencións, axudas, ingresos ou recursos para a mesma finalidade. Non obstante, o importe das subvencións en ningún caso poderá ser de tal contía que, illadamente ou en concorrencia con outras subvencións, axudas, ingresos ou recursos, supere o custo da actividade subvencionada.
Artigo 13º.-Incumprimento de obrigas.
No caso de incumprimento das obrigas establecidas no artigo 11º da Lei 9/2007, do 13 de xuño, de subvencións de Galicia e, en todo caso, nos supostos establecidos no artigo 33º da devandita lei, a entidade comprométese a reintegrar as cantidades percibidas, se as houbese, xunto cos xuros de demora que deba aquel, segundo o procedemento establecido no artigo 38º da mesma norma legal.
Artigo 14º.-Publicidade das subvencións concedidas.
As persoas beneficiarias e os importes das axudas concedidas serán publicadas no Diario Oficial de Galicia, así como na páxina web oficial da Consellería de Presidencia, Administracións Públicas e Xustiza, nos termos previstos no artigo 13º.4 da Lei 4/2006, do 30 de xuño, de transparencia e de boas prácticas na Administración pública galega; do mesmo xeito integraranse, no Rexistro Público de Subvencións, que será de acceso público.
Disposicións derradeiras
Primeira.-Facúltase a persoa titular da Dirección Xeral de Administración Local para ditar, no ámbito das súas competencias, as resolucións precisas para o desenvolvemento desta orde.
Segunda.-En todo o non previsto nesta orde rexerá a normativa xeral en materia de subvencións contida na Lei 38/2003, do 17 de novembro, xeral de subvencións, así como na Lei 9/2007, do 13 de xuño, de subvencións de Galicia, ademais do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
Terceira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 3 de marzo de 2011.
Alfonso Rueda Valenzuela
Conselleiro de Presidencia, Administracións Públicas e Xustiza
Ver referencia pdf "04400D003P007.PDF"